和穎叔丁山黯字
作者：郭祥正
朝代：宋

paragraphs: 寒日少晶光，山色亦慘慘。
瀑泉凍不飛，啼鳥聲頓減。
傳呼繡衣來，僧鼓擊坎坎。
石坐無氈裀，團團織蒲菼。
比爲泉石游，固已慕清淡。
愛君神采瑩，皎若白玉鑑。
一登林際亭，毫髪無遺瞰。
勇起發孤唱，四坐噤莫闞。
君辭如太羮，我語效鹽鹹。
卷旗促降敵，賢將釋不斬。
雖生已包羞，鉛刀竟誰鏨。
却讀道旁碑，往事增新感。
功名能幾何，回首歲時暫。
胡爲奪浩氣，百憂煎一膽。
趨時既迍邅，獨往固勇敢。
白雲無人爭，皓月從我攬。
開樽直一醉，莫驚别袖摻。
明發何所思，龍斷坐汲黯。